北窗睡起有懷吳世南
作者：李彭
朝代：宋

paragraphs: 曩時謝仁祖，蕭散北牗下。
捍撥響鵾絃，天際頗閒暇。
淵明曲肱卧，餘事眼不掛。
便欲俯羲皇，凉飈助矜詫。
縱觀兩郎傳，明如丹青畫。
獨于避俗翁，英姿猶可借。
此翁多新詩，天成妙風雅。
不從人間來，句法殆神化。
伊予綠髪時，奮舌談王覇。
中歲懶問津，銳意學耕稼。
一往二十年，了不畏嘲罵。
性初嗜清醥，病見杯勺怕。
徑作雲窗眠，端回俗流駕。
緬懷吳朝歌，南州滿聲價。
虎脊天廐姿，未覆香羅帕。
顧我迺神交，素書毎盈把。
何時逐飛蓋，西園樂清夜。
微吟望天末，虚懷聊空寫。